Protecció Civil ha informat que 61 dels 126 ferits en els atemptats de Barcelona i Cambrils han estat donats d'alta. Del total d'afectats en els atacs, 120 van resultar ferits a Barcelona i 6 a Cambrils. De les 61 persones donades d'alta 59 estaven a l'atemptat de les Rambles i 2 a l'atac del Baix Camp. Dels encara ingressats, 17 estan en estat crític i tots ells van ser ferits a Barcelona. N'hi ha 28 més de greus, dels quals 25 ho van ser a Barcelona i 3 a Cambrils. A banda n'hi ha 8 de poca gravetat, 7 dels quals ferits a Barcelona i 1 a Cambrils. I finalment n'hi ha 12 més lleus, que van patir les lesions a l'atemptat de Barcelona.

Summary: Donats d'alta 61 del 126 ferits en els atemptats de Barcelona i Cambrils


L'advocada defensora del diputat del PDECat i exconseller de Presidència Francesc Homs, Eva Labarta, ha tornat a demanar aquest dilluns la declaració com a testimonis del president del govern espanyol, Mariano Rajoy, i del ministre de Justícia, Rafael Catalá, en el judici pel 9-N que ha començat al Tribunal Suprem (TS). Labarta considera que les seves afirmacions públiques minimitzant el procés participatiu demostraven que "acceptaven" les votacions. Labarta també ha demanat la declaració de l'exfiscal general de l'estat Eduardo Torres-Dulce i del president del Tribunal Constitucional, Francisco Pérez de los Cobos, així com l'acta de la junta de fiscals catalans que descartava la querella contra Mas, Ortega i Rigau. El tribunal ha descartat les peticions de compareixença. En canvi, pel que fa a l’acta dels fiscals catalans, ha determinat que, en la mesura que està dins de la causa, es valorarà. (S'afegeix la decisió del tribunal a les peticions de la defensa d'Homs) El tribunal ha argumentat que no forma part de la causa les valoracions polítiques o l’opinió institucionals d’alguns dirigents polítics, sinó que el que s’ha de tenir en compte és la posició del Tribunal Constitucional. El fiscal Jaime Moreno s'ha oposat a totes les peticions, al·legant que les opinions de Rajoy i Catalá després de la sentència del TC que anul·lava el 9-N no tenen cap valor, i que l'escrit dels fiscals catalans era "intern, preparatori i provisional".

Summary: ACTUALIZACIÓ:La defensa d'Homs torna a demanar que Rajoy i Catalá declarin durant el judici al Suprem


Les comarques de Barcelona van tancar l'any amb 282.332 aturats, 1.951 menys que el desembre del 2018, segons ha informat aquest divendres el Ministeri de Treball. Es tracta d'un descens interanual del 0,69%. En comparació amb el mes anterior, el nombre de desocupats va baixar en 1.556 persones, un 0,55%. Del total, 123.016 eren homes i 159.316 dones. A més, 18.617 eren menors de 25 anys. Per sectors, el de serveis va tancar amb 1.196 aturats menys i també van registrar descensos l'agricultura (-104) i la indústria (-36), així com el col·lectiu de persones sense feina anterior (-540). En canvi, a la construcció es van registrar 320 nous aturats.  Així, el sector serveis era el que més aturats concentrava en finalitzar el 2019 amb un total de 206.164, seguit de la indústria (33.570), la construcció (21.727) i l'agricultura (2.522). El col·lectiu de persones sense feina anterior acumulava 18.349 aturats.  D'altra banda, es van signar 179.896 contractes, 2.364 més que un any abans (+1,33%), però un 11,51% menys que el mes anterior (-23.390).  Pel que fa a l'afiliació, Barcelona comptava amb 2.644.841 treballadors afiliats a la Seguretat Social en tancar l'any, un 1,82% més interanual (+47.150) i un 0,02% menys intermensual (-561).

Summary: Les comarques de Barcelona tanquen l'any amb 282.332 aturats, 1.951 menys que el desembre del 2018


L'empresa catalana Be Charter oferirà una nova ruta de xàrter nàutic entre el port de Barcelona i el delta de l'Ebre. La iniciativa és la gran novetat de l'oferta de l'activitat de xàrters que la marca Delta Ebre Port  ha presentat al saló internacional Charter Expo (ICE) de Viena. Tindrà la sortida des del port de Barcelona i arribarà fins el de Sant Carles Marina de la Ràpita, passant pels ports de Torredembarra i l'Ampolla. La nova ruta se suma a les dues existents entre els port r rapitenc i les Illes Balears: la nord, que va cap als ports de l'Ampolla, l'Ametlla de Mar i Calafat, i la ruta sud, que passa pels ports de les Cases d’Alcanar, Vinaròs, Benicarló, Peníscola i las Fuentes, fins a les Illes Columbretes. La fira International Charter Expo de Viena és el principal aparador professional del xàrter nàutic a Europa i punt de trobada d'operadors, agències de viatge, proveïdors i destinacions. La presentació s'ha fet davant dels professionals internacionals del sector del xàrter nàutic i comptat amb la participació de l'alcalde de la Ràpita, Josep Caparrós, l'adjunt a la direcció del Patronat de Turisme de la Diputació de Tarragona a les Terres de l'Ebre, Albert Folch, i els tècnics de l'Oficina de Turisme de la Ràpita i de Ports de la Generalitat. "Tindrem reunions amb diversos operadors als quals volem explicar la situació privilegiada del nostre port. Per una banda, estem al centre del triangle que formen Barcelona, València i les Illes Balears. I per l'altra, la badia dels Alfacs té unes característiques perfectes per gaudir de la navegació, oferint l'entorn natural excepcional del Delta de l'Ebre", ha explicat Caparrós. La promoció feta a Viena s'emmarca en el Pla d'accions 2019 de Delta Ebre Port per potenciar la marca, els ports, les instal·lacions, els serveis i la destinació turística amb la gran oferta de gastronomia, història, cultura, esports nàutics, observació d'ocells i oci que ofereix als visitants. La marca continua apostant per l'arribada dels viatgers de xàrter nàutic per ajudar a promoure el teixit local, els comerços, els restaurants, els museus i les activitats esportives i d'oci. Així mateix, es planteja coordinar amb el territori la promoció de la destinació, d'acord amb el que demanda del xàrter nàutic, proposant noves experiències als turistes del sector nàutic.

Summary: Un nou servei de xàrter nàutic unirà el port de Barcelona amb el delta de l'Ebre


La líder de Ciutadans, Inés Arrimadas, considera que "el dia de Sant Jordi" és un "dia apolític" i també "de tots els catalans" i ha demanat que "cap partit" intenti "patrimonialitzar" la diada del 23 d'abril després d'assegurar que els independentistes ja ho fessin amb l'11 de Setembre. D'aquesta manera, Arrimadas ha destacat que aquest "és un dia en què qualsevol català es pot sentir representat" i per això ha recordat que la seva formació va impulsar l'aprovació al Parlament per iniciar "els tràmits per què Sant Jordi sigui reconegut com a patrimoni immaterial de la humanitat per la UNESCO". Per altra banda, Arrimadas també ha assegurat que la figura de "Puigdemont pertany més al passat que al futur" i ha recordat que va ser president de la Generalitat però que "ja no ho és, ni ho tornarà a ser"  i que ara es necessita "realisme" per investir a un nou president. En aquesta línia, la també portaveu del comitè executiu a Barcelona demana que els partits pensin en els "catalans", que considera que no volen repetir unes eleccions a Catalunya.  De fet, Arrimadas ha acusat a les formacions independentistes de pensar només en "com mantenir aquest procés" perquè és el "seu modus vivendi". D'altra banda, Inés Arrimadas ha denunciat que aquesta nit s'hagin tornat a produir pintades a la seu del partit de Ciutadans. Ja ha avançat que presentaran una denúnica "com les onze vegades anteriors" que ja havia passat anteriorment, però ara la líder de la formació va un pas més enllà i exigeix a "les forces independentistes" que condemnin "la violència" i "els atacs a les seus". Del contrari, Arrimadas creu que els partits "estan manifestant la seva connivència" amb aquests actes i el seu partit defensa que hi hagi "una Catalunya de tots" en què "no hi hagi lloc pels atacs" a les seus i altres mostres de rebuig per diferents ideologies.

Summary: Arrimadas defensa que Sant Jordi sigui un "dia apolític" i "de tots els catalans"


Els productors de la Indicació Geogràfica Protegida (IGP) Poma de Girona, formada per les empreses Girona Fruits, de Bordils (Gironès),Giropoma Costa Brava, d’Ullà (Baix Empordà); i Fructícola Empordà, de Sant Pere Pescador (Alt Empordà), han repartit aquest dijous 300 kg de pomes a professionals de l'hospital Trueta de Girona i els de Figueres i Palamós.  Amb aquesta acció solidària volen reconèixer i donar suport a l'"incansable esforç" dels professionals davant la pandèmia de la covid-19.  Les tres empreses que produeixen i comercialitzen Poma de Girona s’han repartit les aportacions de pomes per proximitat dels hospitals (Girona Fruits al Josep Trueta, Giropoma a Palamós i Fructícola Empordà a Figueres). Les pomes que han entregat són de les quatre varietats (Golden, Red Delicious, Gala i Granny Smith) de la IGP Poma de Girona, que compta amb gairebé 80 socis productors i amb un total de 1.700 hectàrees productives distribuïdes entre les comarques del Baix Empordà, l‘Alt Empordà, la Selva i el Gironès.  Poma de Girona no descarta repetir aquesta acció a les properes setmanes en d’altres centres de la demarcació.

Summary: Poma de Girona reparteix 300 kg de pomes a professionals sanitaris dels hospitals de Girona, Figueres i Palamós


El projecte pilot 'Manresa en simbiosi' ha fet balanç aquest divendres dels seus gairebé dos anys de vida, després que es posés en marxa el maig de 2015 amb l'objectiu de promoure les sinergies entre les empreses del Bages per millorar l'optimització dels recursos i la gestió dels residus per avançar cap a una economia circular. L'anàlisi, fet a partir de 27 empreses i una cinquantena d'empresaris, conclou que el sector industrial de la capital del Bages tindria un estalvi anual de més d'1,3 MEUR implementant sinergies al volant de recursos com l'aigua, l'energia, els plàstics o la matèria orgànica. En aquests moments ja hi ha quatre empreses del Bages que reutilitzen residus que fins ara es portaven a l'abocador. Un dels casos és el de l'empresa Fitaller, que fa servir els residus de plàstics d'una altra empresa per elaborar els embalatges de les peces de fusta que fabriquen.  L'Agència de Residus de Catalunya (ARC) i l'Ajuntament de Manresa han presentat aquest divendres les conclusions del projecte 'Manresa en simbiosi', que es va posar en marxa com a prova pilot el mes de maig de 2015. Segons ha relatat el regidor de Qualitat Urbana i Serveis de l'Ajuntament de Manresa, Jordi Serracanta, l'objectiu del projecte era que els empresaris "tractessin els residus com un recurs i no anessin a parar a l'abocador o s'incineressin". Així doncs, el repte de 'Manresa en simbiosi' és promoure les sinergies entre les empreses del territori per millorar l'optimització dels recursos i la gestió dels residus per avançar cap a una economia circular. De la seva banda, el director de l'Agència Catalana de Residus, Josep Maria Tost, ha exposat que el Govern "feia molt temps que anava al darrere d'un projecte com aquest perquè no teníem experiència en la simbiosi industrial a Catalunya, a diferència d'altres països europeus". Segons ha explicat Tost, a Catalunya hi ha gairebé 2.000 polígons industrials i, per tant, "havíem de fer un pas més en la prevenció en la generació de residus i minimitzar l'ús de matèries primeres". "Aquest projecte és el gran pas endavant que fem avui com a país", ha celebrat el director de l'ARC. En aquest sentit, Tost ha relatat que, a partir dels resultats de Manresa, s'intentarà replicar l'experiència en d'altres zones industrials de Catalunya i es buscaran "beneficis fiscals per a les empreses que facin servir aquests subproductes".  Més d'un milió d'euros d'estalvi potencial El projecte 'Manresa en Simbiosi' ha permès posar en contacte diverses industries i entitats per entrar a formar part d'una xarxa de connexions i intercanvis on es busquin i es posin en marxa solucions innovadores per valoritzar els residus i avançar cap a l'economia circular. El projecte ha servit per identificar una generació local d'energia per valor d'1,2 milions d'euros i un estalvi de 135.000 euros en la gestió de residus. L'anàlisi, fet a partir de la participació de 27 empreses i una cinquantena de tècnics i empresaris, ha permès identificar 8 sinergies al voltant de recursos com l'energia, els plàstics, la matèria orgànica i els petits estocs. L'estudi ha quantificat la millora de la gestió de 12.000 tones de residus, 256 tones de les quals deixen d'anar a l'abocador, així com l'estalvi d'11 tones de matèries primeres. Alguns dels projectes que ja s'estan implementant són els de la posada en marxa d'una 'Crap Store', és a dir, una botiga de les restes. La dinamitzadora del projecte, Verónica Kuchinow, ha explicat que les indústries han vist que tenen moltes restes de materials que poden utilitzar altres col·lectius com ara les escoles o bé particulars per a fer manualitats i així, "enlloc de comprar-los es reutilizen".  Un altre dels projectes que s'ha presentat és de l'empresa Fitaller, que es dedica a produir petits productes amb fusta. El seu director, Denis Boglio, ha explicat que, com a empresa petita que són –cinc treballadors- "ningú es dedicava al tema dels residus". El projecte 'Manresa en simbiosi' els ha ajudat a identificar una sinergia amb una altra empresa del territori que generava molts residus de cartró i plàstic. Ara, Fitaller aprofita aquest residu per fabricar els embalatges dels seus productes. Per Boglio, el benefici econòmic d'aquesta sinergia és interessant, però "també ho és a nivell cultural dins de l'empresa, perquè ens sentim malament pels residus que generem".

Summary: L'economia circular en el sector industrial del Bages generaria un estalvi anual de més d'1,3 milions d'euros


L’exdiputat de la CUP David Fernàndez creu que la proposta de pressupostos tombada per la CUP és “menys austera” que la simple pròrroga, però també afegeix que podrien ser més socials, constituents i rupturistes. “Per fer el pla de xoc demà mateix hi ha marge, camí i opció”, assegura en un article d’opinió publicat al diari ARA. Fernàndez defensa que el procés, en pròrroga o amb nou pressupost, continua tot i que “tocat i afeblit”. Fa una crida a reteixir confiances respectant les discrepàncies i retreu la “mania sovintejada de fotre sempre la culpa als altres”. En aquest context, situa la qüestió de confiança del setembre anunciada pel president de la Generalitat, Carles Puigdemont, com una altra oportunitat, “l’última potser”, per “reeixir, no fallar i no repetir errors, obrint ja el procés constituent”.  Després que els vots dels diputats de la CUP hagin aturat la tramitació dels pressupostos al Parlament, Fernàndez ha apostat per resoldre les diferències. “Potser es tracta d’assumir, de grat, la nostra pluralitat complexa i no blanquejar més contradiccions i tensions: hi són, hi seran i ens travessen. Però l’única opció transformadora és resoldre-les, de manera diferent, plural i coral”, ha afirmat. De fet, l’exdiputat de la CUP veu en la qüestió de confiança d’aquest setembre com una altra oportunitat, potser l’última, per no repetir errors.  Segons Fernàndez, en el “mentrestant”, que no serà un temps curt, és on s’han d’anar resolent les discrepàncies. “Cal enfilar amb cura, obrint finestres, reteixint confiances, respectant discrepàncies. Perquè és en la intempèrie del mentrestant on ens la juguem de debò, on les coses poden canviar o simplement reproduir-se. O estimbar-se i ofegar-se”, ha conclòs.  Finalment, el cupaire tanca el seu article animant a tirar endavant com a única alternativa, tot assenyalant que darrere ja no hi ha res. “No hi ha més àngels en aquesta història que nosaltres mateixos, i tot allò que podem fer encara ho hem de fer. Mentrestant, doncs, a arremangar-se i a suar la samarreta. Que si davant hi ha incertesa, darrere ja no hi ha res: només l’erm, les runes i un passat prou conegut on més ens val no tornar”, ha argumentat.

Summary: David Fernàndez creu que els pressupostos tombats són “menys austers” que la pròrroga


El cap de llista dels convergents assegura que són els populars qui representen "l'extremisme pur"  ACN Vilanova i la Geltrú.-El cap de llista de CDC a les eleccions al Congrés, Francesc Homs,  ha replicat a les paraules del president del govern espanyol en funcions, Mariano Rajoy, en un acte aquest dissabte dels populars a Barcelona -Rajoy ha assegurat que la Generalitat ha trobat més lleialtat i col·laboració al govern de Madrid i més estabilitat amb el PPC que amb socis parlamentari com la CUP. "És un acudit de mal gust? Una broma?", s'ha preguntat Homs. En aquest sentit, el convergent ha recordat que l'esmena a la totalitat de la CUP als pressupostos "més socials i avantatjosos" –l'esquerra anticapitalista "s'està convertint en una pedra"- té també el suport dels populars. "Que podem tenir les nostres coses però tenim molt clar qui és l'adversari de debò, que ens ha fet mal cada divendres i que estem disposats a fer fora de la Moncloa d'una punyetera vegada", ha etzibat Homs en un acte de precampanya de cara el 26-J. A més, li ha replicat que són els populars qui encarnen "extremisme pur".

Summary: Homs replica a Rajoy sobre la lleialtat del govern espanyol a la Generalitat: "És una broma de mal gust?"


El secretari de Salut Pública, Josep Maria Argimon, ha  explicat aquest dilluns que els 'gestors covid' s'estan incorporant als centres d'atenció primària (CAP) i preveu que a finals de setmana el servei estigui "en ple funcionament". Dels 500 agents anunciats el 16 de juliol, se n'han contractat més de 400. Argimon ha afirmat que "no és viable" reforçar ara com ara els CAP amb més metges o infermeres, com demana la primària, ja que són col·lectius "on no hi ha atur", ha argumentat. Ara bé, ha apuntat que hi ha "alguna possibilitat" d'altres perfils "molt concrets", que podrien ajudar a extreure les mostres nasofaríngies, una tasca important que comporta molt temps i que n'ocuparà més a mesura que es vagin incrementant les proves PCR.

Summary: Salut preveu que el servei de 'gestors covid' estigui "en ple funcionament" a finals de setmana


56 dels 62 jutges que conformen la 69a promoció de l'Escola Judicial (33 dones i 29 homes) aniran destinats a Catalunya, on hi ha la majoria de vacants, segons el Consell General del Poder Judicial (CGPJ). Els altres 6 aniran a òrgans judicials de les Balears, les Canàries i Extremadura. Els nous jutges reben aquest divendres els despatxos en un acte a Barcelona, polèmic per la decisió del govern espanyol que el Rei no hi assisteixi, tal com era habitual. Andalusia aporta 11 jutges a la nova promoció, seguida de Madrid (9), l'Aragó (7), Catalunya (6), el País Valencià (5), Castella i Lleó (4), Múrcia (4), Galícia (3) i les Balears (3). Astúries, Cantàbria, Castella la Manxa i Extremadura n'aporten 2 cadascuna, i Canàries i Navarra, 1. La mitjana d’edat dels alumnes quan van ingressar a l’Escola Judicial el 2018 era de 28 anys, tot i que els dos més joves en tenien 23 i el més veterà, 35. Quan van arribar a l’Escola, havien dedicat una mitjana de 4 anys i 7 mesos a preparar les oposicions d’accés a la Carrera Judicial, que un 58,06% havia decidit afrontar durant l'estada a la universitat com a estudiants de Dret. Un 30,65% dels jutges en pràctiques ho va decidir abans de començar els estudis universitaris. El 98,39% dels nous jutges va comptar amb el suport econòmic dels pares durant la preparació de l’oposició, i només el 3,23% va gaudir d’una beca. El 62,90% no té cap familiar vinculat al sector jurídic. Pel que fa al 37,10% restant, només cinc alumnes tenien com a familiar un jutge. Pel que fa a les preferències, l’àrea penal l'escull el 27,38% dels membres de la promoció, seguida per la civil (19,05%) i la de família (13,69%). La jurisdicció de menors la tria el 10,71% dels alumnes, per davant dels Jutjats de Violència sobre la Dona (8,33%), els del Contenciós-Administratiu (7,74%) i els de Mercantil (6,55%). Un 3,57% dels membres de la promoció van expressar la preferència pels jutjats del Social i un 2,98%, pels de Vigilància Penitenciària. A l’acte d’entrega de despatxos d'aquest divendres intervindran el president del Tribunal Suprem i del Consell General del Poder Judicial, Carlos Lesmes; el director de l’Escola Judicial, Jorge Jiménez, i la número u de la promoció,Cristina Menéndez, de 27 anys, nascuda a Pamplona i resident a Saragossa. Filla d’un periodista i d’una fiscal, procedeix d’una família de llarga tradició jurídica: el seu avi va ser fiscal en cap de Navarra i els seus tiets són jutges a Catalunya. Llicenciada en Dret per la Universitat de Saragossa, va dedicar dos anys i mig a aprovar l’oposició. La número u de la promoció LXIX ha fet la fase de pràctiques a Madrid i la de substitució a Gernika (Biscaia). La seva primera destinació serà el Jutjat de Primera Instància i Instrucció número 1 de Sant Feliu de Llobregat (Barcelona).

Summary: 56 dels 62 jutges de la nova promoció aniran destinats a Catalunya, on hi ha la majoria de vacants


El Govern engegarà una consulta pública prèvia a l'elaboració del reglament que ha de concretar i desenvolupar la Llei de l'arquitectura, aprovada el juliol del 2017. Els objectius principals del reglament són el desenvolupament de la llei i la millora normativa d'alguns aspectes, com el desenvolupament normatiu dels Premis Catalunya en l'Àmbit de l'Arquitectura i del Patrimoni Construït, la regulació de la composició i el funcionament del Consell de Qualitat Arquitectònica i Urbanística, així com la determinació dels àmbits singulars o d'especial interès sobre els quals ha d'emetre informe. També s'hi detallarà el marc normatiu dels jurats que intervenen en els concursos d'idees i en els concursos de projectes dels contractes dels serveis del procés arquitectònic i dels instruments de planejament urbanístic; i la concreció d’aspectes relacionats amb les especificitats de la contractació pública de la redacció de projectes del procés arquitectònic del sector públic de Catalunya. Segons l'executiu, aquesta llei posa en relleu l'interès públic de l’arquitectura, n’assegura la preservació com a patrimoni cultural i social i la distingeix com a instrument fonamental per garantir el benestar de les persones. És el primer text legislatiu d’aquest tipus a l’Estat i el segon d’Europa, després del text legislatiu que va aprovar França el 2016. El Govern remarca que la llei, que s'estructura en vint-i-dos articles i tres capítols, vol donar més importància als criteris qualitatius, la dimensió cultural i les consideracions ambientals i socials en el concursos d’adjudicació d'obra pública que als econòmics. Eleva l’arquitectura a bé fonamental per garantir la cohesió social i a bé immaterial d’interès social i cultural. També articula mesures de foment de l'activitat, d'impuls de la seva qualitat i normes complementàries per contractar els serveis de creació arquitectònica. El text també detalla quines seran les garanties de transparència i publicitat de la contractació de creació arquitectònica.

Summary: El Govern farà una consulta pública sobre el reglament de la Llei de l'arquitectura


Afirma que permetre les votacions de les conclusions de la Comissió del Procés Constituent va suposar una “contradicció flagrant” amb la Constitució ACN Barcelona.-La Fiscalia General de l’Estat ha acusat la presidenta del Parlament, Carme Forcadell, de “dinamitar el model territorial de l’Estat” després de permetre la votació de les conclusions de la Comissió del Procés Constituent, segons publica aquest dimecres ‘La Vanguardia’. La querella sosté que Forcadell, acusada del presumpte delicte de desobediència i prevaricació, era conscient que “impulsava un tràmit constitucionalment il·legítim, viciat d’arrel per falta absoluta de competència” i qualifica la seva actuació d’”extravagant”, a més de considerar que les conclusions que es van votar suposaven una “contradicció flagrant” amb la Constitució.  A més, la Fiscalia manifesta que la seva actuació assenyala la “intrínseca arbitrarietat” amb què Forcadell en un “exercici desviat” de les seves funcions públiques. En definitiva, el Fiscal indica que l’actuació de la presidenta del Parlament va anar encaminada a “desvincular” Catalunya del “sistema constitucional” i creu que el fet que aprovés la votació de les conclusions “no poden ser reputades com a actes polítics als efectes de quedar fora de l’àmbit del delicte de prevaricació”, segons recull ‘La Vanguardia’.

Summary: La Fiscalia acusa Carme Forcadell de “dinamitar” l’Estat


Palau, cap ni una" El conseller de la Presidència ha ordenat que els agents del cos policial s'esperin a una sala de l'entrada de l'edifici ACN Barcelona.-El conseller de la Presidència i portaveu del Govern, Jordi Turull, ha valorat a través del seu compte de Twitter l'actuació de la Guàrdia Civil que aquest dijous s'ha personat al Palau de la Generalitat per demanar informació sobre Germà Gordó en relació al cas del 3%. "Col·laboració amb la justícia, tota. Espectacles i humiliacions al Palau, que des de fa sis segles acull la Generalitat, cap ni una", ha afirmat Turull, que aquest matí ha ordenat que els agents s'esperin en una sala situada a l'entrada del Palau, concretament a la zona de les cotxeres. La Guardia Civil s'hi ha estat més de set hores esperant i s'ha endut informació de l'època que Gordó era secretari del Govern. La Guàrdia Civil també s'ha personat aquest dijous al Parlament, a la conselleria de Justícia i al Centre de Telecomunicacions i Tecnologies de la Informació (CTTI) per ordres del Tribunal Superior de Justícia de Catalunya (TSJC), que investiga el suposat cobrament de comissions irregulars a canvi de l'adjudicació d'obra pública.

Summary: Turull, sobre la Guàrdia Civil: "Col·laboració amb la Justícia, tota. Espectacles i humiliacions al Palau, cap ni una"


SEAT prepara un segon ERTO que pot afectar uns 11.000 treballadors, segons han confirmat a l'ACN fonts sindicals i de l'empresa. Aquest segon expedient s'aplicarà un cop es reprengui la producció de cotxes, prevista inicialment per al 27 de maig, tot i que és una data que l'empresa encara no té tancada. A diferència de l'ERTO que està en vigor actualment, i que és per causa de força major, el proper serà per raons organitzatives. L'expedient afectarà al personal de producció perquè les mesures de prevenció i protecció que caldrà aplicar pels protocols contra el coronavirus dificultaran arribar als nivells de fabricació habituals a la planta de Martorell. Empresa i sindicats tenen previst començar a negociar l'ERTO dilluns. ((En aquesta actualització s'afegeix la versió dels sindicats sobre l'expedient)) La direcció de SEAT ha comunicat als sindicats els seus plans per negociar un segon ERTO aquest divendres. El motiu, segons ha dit l'empresa, és que "mentre que les mesures acordades de prevenció i protecció per vetllar per la salut dels empleats estiguin en vigor, no es podran recuperar els nivells de producció previs a la crisi de la covid-19". L'automobilística diu que l'ERTO s'aplicarà "de forma gradual" i amb les mateixes condicions econòmiques que l'actual, és a dir, complementant la prestació de desocupació fins al 80% del sou de cada empleat. La xifra d'afectats per la suspensió temporal de contracte s'anirà reduint "a mesura que s'incrementi el volum de producció", amb una durada màxima de l'ERTO de vuit setmanes. En un comunicat conjunt, els sindicats CCOO i UGT, han reclamat que el començament de l'activitat sigui més enllà del 27 d'abril per garantir la implementació de les mesures destinades a protegir la salut de la plantilla. Els sindicats han exigit que es tingui en compte a l'hora de decidir com es realitzarà la tornada a l'activitat quins treballadors tenen fills menors de 14 anys a càrrec seu, ja que les escoles estaran tancades un cop torni a obrir SEAT. L'empresa ha explicat als sindicats que l'ERTE pot afectar fins a 11.061 persones del personal directe de producció, del personal indirecte i de l'administratiu vinculat a la producció dels centres de fàbrica a Martorell, Zona Franca i als centres de components i recanvis. CCOO i UGT demanen que les persones més grans de 53 anys i les que no tinguin cotitzacions necessàries per a tenir dret a atur no entrin a l'ERTO, ja que no podran acollir-se a les mesures excepcionals decretades pels expedients de força major. Alhora, els sindicats reclamen que les condicions del nou l'expedient temporal siguin com les de l'anterior i, a més, volen que la firma automobilística complementi fins al 90% de la base reguladora la prestació que cobraran els afectats, mantingui les aportacions al pla de pensions, garanteixi el 100% de les pagues extres i les vacances i no paralitzi els plans de carrera. Els sindicalistes també han exigit que s'aclareixi com serà el retorn a la feina de la plantilla contractada a través d'empreses de treball temporal (ETT).

Summary: ACTUALIZACIÓ:SEAT confirma un segon ERTO per a la plantilla de producció


El municipi d'Alcanar, al Montsià, viu un "moment crític" a causa de la complicada campanya del sector dels cítrics que està arrossegant altres sectors econòmics del municipi. L'alcalde Joan Roig ha alertat que s'han destruït ja "centenars de llocs de treball" mentre s'abandonen explotacions i infraestructures agrícoles i moltes empreses relacionades amb la citricultura estan tancant. L'Ajuntament d'Alcanar és l'únic de Catalunya que s'ha adherit a la Plataforma per la Dignitat del Pagès, que ha nascut al País Valencià per defensar la citricultura, i anima altres municipis ebrencs a seguir els seus passos. Aquest vespre, com ja van fer al desembre, es tornaran a manifestar per exigir l'aplicació de la clàusula salvaguarda contra el lliure mercat de cítrics africans a Europa.

Summary: Alcanar alerta que la citricultura viu un "moment crític" amb la pèrdua de "centenars de lloc de treball"


La presidenta del Parlament, Carme Forcadell, es reunirà dilluns de la setmana que ve amb el president de l’Associació Catalana de Víctimes d’Organitzacions Terroristes (ACVOT), José Antonio Vargas. La trobada es produirà després que Vargas i la presidenta de l’Associació de Víctimes del Terrorisme (AVT), María del Mar Blanco, s’hagin trobat aquest dimecres amb representants de C’s i el PPC per contraprogramar la visita del secretari general de Sortu, Arnaldo Otegi, al Parlament. C’s havia enviat una carta a Forcadell lamentant que rebi Otegi i demanant-li que, com a  mínim, es trobi també amb les víctimes. També l’ACVOT s’havia posat en contacte amb la presidenta del Parlament per queixar-se de la situació. Forcadell va respondre a l’entitat que ella parla amb tothom i que no pot tancar les portes del Parlament a ningú.

Summary: Forcadell es reunirà dilluns amb el president de l’ACVOT després de rebre Otegi aquest dimecres


El nombre de pernoctacions hoteleres a Catalunya va revifar al maig amb 25.868, a anys llum però de les 5.411.223 pernoctacions de maig del 2019 (un 99,5% menys), segons les dades de conjuntura turística hotelera publicades aquest dimarts per l'Institut Nacional d'Estadística (INE). Després d'un abril amb les pernoctacions a zero, a partir de l'11 de maig es van poder reobrir alguns hotels i allotjaments turístics a mesura que els territoris entraven a la fase 1 de desescalada (les primeres a Catalunya van ser Terres de l'Ebre, Camp de Tarragona i Alt Pirineu-Aran). Al conjunt de l'Estat, les pernoctacions hoteleres en aquest cinquè mes de l'any han sumat només 259.217, una xifra un 99,2% inferior al maig del 2019 (31,9 milions). Només 1.567 hotels oberts al maig i 95.183 viatgers Andalusia, la Comunitat de Madrid i Catalunya han estat els tres principals destins dels només 95.183 viatgers que aquest maig es van allotjar en algun establiment hoteler a Espanya. Concretament, Catalunya va assolir 9.553 viatgers (davant els 1.997.378 del maig del 2019): 6.733 de l'Estat i 2.820 residents a l'estranger. De fet, amb les restriccions de mobilitat entre regions i comunitats autònomes amb l'estat d'alarma, durant el mes de maig només van obrir 1.567 dels quasi 20.000 hotels existents a Espanya, cosa que significa un 90,3% menys que en el mateix mes del 2019. El total de places ofertades ha estat de 81.827, tan sols un 4,3% del total.  La comunitat autònoma amb més establiments hotelers oberts en aquest mes d'inici de la desescalada ha estat Galícia (amb 225 hotels), mentre que els hotels d'Andalusia són els que més viatgers han allotjat -14.666- per un total de 40.644 pernoctacions. És molt destacable l'espectacular baixada de pernoctacions hoteleres a les Illes Balears: el maig de l'any passat va acumular el 22,3% del total i enguany només ha sumat el 2,2% del total. Finalment, i segons detalla l'informe de l'INE, en el període de gener a maig del 2020 s'han produït 42,3 milions de pernoctacions als hotels espanyols, un 62,4% menys que en el mateix període de cinc mesos del 2019.

Summary: Lenta revifada de les pernoctacions hoteleres a Catalunya: 25.868 al maig, un 99,5% menys que fa un any


El secretari general de CCOO de Catalunya, Javier Pacheco, ha saludat l'arribada del PSOE a la Moncloa i la constitució del nou Govern com una "finestra d'oportunitat" per negociar i concretar les principals reivindicacions sindicals. Concretament, ha tornat posar sobre la taula la necessitat derogar els aspectes més controvertitats de la reforma laboral, garantir el sistema públic de pensions a partir de canvis estructurals, erradicar la bretxa salarial entre homes i dones, a més de l'aplicació de la renda garantida de ciutadania. "Ho hem fet durant tota una etapa molt negra d'un govern d'un PP que ha ofegat qualsevol espai d'obertura de diàleg per construir en drets socials i donar una sortida en al conflicte polític territorial i ha ofegat Catalunya en una de les pitjors etapes de la democràcia. Després d'aquests anys negres del PP, l'altre dia s'obria una finestra, amb moltes incerteses, però d'oportunitat que des del món sindical intentarem que es converteixi en realitat", ha declarat el líder sindical, en referència a la derrota dels conservadors en la moció de censura. Pacheco ha instat tant el govern català com l'espanyol a seure a la taula de forma per començar a abordar conflictes i demandes des d'una perspectiva diametralment diferent a la que va marcar l'executiu del PP. "Cal començar a obrir de forma immediata la taula social tripartit que doni sortida a totes aquestes reivindicacions", ha declarat des de Tortosa, on ha assistit a la quarta conferència del sindicat a les Terres de l'Ebre. Considera que disposar d'una "capacitat d'interlocució millor" ha de permetre traslladar a l'administració les reivindicacions socials per aturar el creixement de la precarietat, la pobresa i la temporalitat per  evitar que s'acabin cronificant i convertint en "irresolubles". En aquest sentit, ha recordat que aquest dimecres, els representants sindicals ja van tenir una trobada amb el conseller de Treball, Chakir el Homrani, per començar a posar fil a l'agulla en la implementació de la renda mínima garantida. La primera reunió "en sis mesos", ha remarcat. Aquesta nova etapa de diàleg social, segons el líder sindical, ha de permetre abordar, en l'àmbit estatal, la derogació de la reforma laboral o poder parlar de com garantir el sistema públic de pensions a partir del seu replantejament estructural, dos de les principals reivindicacions que els sindicats van fer paleses ja l'últim Primer de Maig. També posar fi a les diferències salarials per gènere, desenvolupant i aprovant una "llei veritablement d'igualtat que sigui efectiva per acabar amb una de les pitjors conseqüències de la situació econòmica i social que ha viscut aquest país durant aquesta crisi i ha eixamplat la bretxa entre els drets dels homes i les dones". "El vuit de març ha de tenir un recorregut continu sense retorn per acabar de conquerir els drets fonamentals d'igualtat de la ciutadania, entre homes i dones", ha tancat.

Summary: Pacheco (CCOO) creu que els nous governs obren una "finestra d'oportunitat" per a les reivindicacions sindicals


La consellera de la Presidència, Neus Munté, ha anunciat que la Generalitat impulsarà unes "taules quadrangulars amb els agents socials, econòmics, institucionals i experts de 6 grans sectors (treball, educació, administració, cultura i oci, comerç i consum i mobilitat) amb l'objectiu d'analitzar les necessitats i les mesures concretes a impulsar en el marc de la reforma horària". Paral·lelament, la consellera ha explicat que es posarà en marxa un procés participatiu per tal que "els ciutadans aportin les seves reflexions, inquietuds i propostes amb relació a l'aplicació d'aquesta modificació horària" i que "el Centre d'Estudis d'Opinió farà una enquesta per conèixer l'opinió dels habitants de Catalunya respecte als usos del temps" i per "actualitzar les dades sobre usos del temps". A través d'un comunicat difós aquest dijous al matí, Munté ha reiterat el compromís de la Generalitat per "adaptar els horaris a uns temps més humans i cívics que permetin una millor adequació amb la resta del planeta" i ha assegurat que aquests canvis hauran de "contribuir de forma important a la millora del benestar de les persones, però també a augmentar la competitivitat de l'economia i a generar una vida social de qualitat". "La voluntat del Govern és que la reforma horària es converteixi en una realitat i ens encaminem cap a l'esperat Moment Zero, el moment en què ja la podrem aplicar plenament, en benefici de les persones", ha conclòs la consellera de la Presidència.

Summary: El Govern analitzarà la reforma horària amb agents socials, econòmics, institucionals i diversos experts


Pedro Sánchez oferirà invertir a Catalunya l'equivalent al seu pes en el Producte Interior Brut (PIB) espanyol, segons publica 'Nació Digital'. El president del govern espanyol, que presenta els pressupostos per al 2019 el divendres, intenta d'aquesta manera sumar el vot dels partits independentistes als comptes públics, uns vots imprescindibles perquè prosperin. Dades del 2017 indiquen que el pes de l'economia espanyola en el conjunt de l'estatal és de l'entorn del 20%, fet que suposa que una cinquena part de la inversió en infraestructures que prevegin els pressupostos estatals haurien de ser per a Catalunya. Si Sánchez complís la seva promesa, compliria, de retruc, amb el que establia la disposició addicional tercera de l'Estatut del 2006. Sánchez serà dissabte a Barcelona en el marc d'un acte de partit i, de fet, avui Miquel Iceta ja ha avisat que els comptes públics espanyols guardaven "nous arguments" per seduir els partits independentistes. Segons recorda el mitjà digital, el govern espanyol no té obligació de complir amb aquella disposició addicional, que estava prevista durant set anys a partir de l'aprovació de l'Estatut i que el Tribunal Constitucional va rebaixar a orientativa. Seria, doncs, la primera vegada des d'aleshores que s'arriba a una xifra d'inversió prevista del 20%. També cal fer esment que la xifra de pressupost finalment executada acostuma a ser molt menor a la que es preveu en un principi.

Summary: Sánchez oferirà invertir a Catalunya l'equivalent al seu pes en el PIB espanyol


El Govern preveu que el tram entre Gornal i el Polígon Pratenc entri en funcionament el 2017 ACN Barcelona.-Les obres per finalitzar el ramal de la Zona Franca de la línia 10 del metro de Barcelona s’han reprès aquest dilluns al matí, just després que divendres passat entrés en servei el tram de la línia 9 entre la Zona Universitària i l’Aeroport del Prat. Les obres de la nova infraestructura consten de la col·locació de les vies i de les catenàries de la segona via del ramal, a més de la finalització de les obres a les estacions i instal·lacions de la línia. El túnel i el viaducte per on discorre l’L10 ja estan enllestits i actualment donen servei amb una sola via als trens de la línia 9 que es desplacen fins als tallers de la Zona Franca. El Govern preveu que aquest tram de l’L10 entri en servei el 2017. El nou tram de la línia 10 transcorrerà per part de l’Hospitalet de Llobregat i pels barris de la Marina i la Zona Franca de Barcelona. Concretament, la futura L10 es bifurcarà del tram comú amb la línia 9 a l’estació de Can Tries-Gornal per prosseguir cap a Provençana, Ildefons Cerdà, Foneria, Foc Cisell, Motors, Zona Franca Litoral, Zona Franca Port, Zona Franca ZAL, Nova Estació Zona Franca i Polígon Pratenc. De moment, el conseller de Territori i Sostenibilitat, Josep Rull, s’ha compromès a fer tot el possible per posar en servei el “màxim nombre d’estacions” del ramal de Zona Franca l’any 2017. Entre les estacions del Gornal i de Motors, la línia 10 transcorre per un túnel amb les vies de diferent nivell, una solució que comparteix amb el futur tram central de l’L9-10 i amb bona part del ramal nord d’aquesta infraestructura. A partir del tram de la Zona Franca, la línia 10 passarà per un viaducte elevat de 4,2 quilòmetres que segueix el traçat del carrer A d’aquest polígon industrial de la capital catalana. En total, tot el nou tram de la línia 10 de metro consta d’una longitud de 6,3 quilòmetres. De la mateixa manera, les cinc estacions del tram de la Zona Franca de la línia 10 de metro estaran ubicades en el viaducte per on passarà el metro, mentre que les cinc restants que es troben als barris de la Marina estan construïdes amb el sistema de pou. L’enginyeria civil de tot aquest tram de l’L10 està gestionada per l’UTE Gorg. Pel que fa a l’arquitectura, les estacions de la Zona Franca han estat dissenyades pels arquitectes Jordi Fabré i Mercè Torras, mentre que Daniel Freixes ha estat l’arquitecte responsable de les estacions de Provençana, Cerdà, Foneria i Motors, i Toyo Ito de la parada de Foc Cisell.

Summary: Es reprenen les obres del ramal de la línia 10 del metro a la Zona Franca


La Conselleria d'Ensenyament ha rebut un requeriment del Ministeri d'Educació per tal que es modifiquin els documents d’organització i gestió dels centres per al curs escolar 2016-2017, específicament en els apartats referits a primer i segon curs de batxillerat. D'aquesta manera, el govern espanyol intenta impedir de nou el desplegament de la Llei d'Educació de Catalunya (LEC), segons la Generalitat. Davant d’aquest requeriment, el Departament d’Ensenyament "garanteix l'estabilitat de les diverses etapes educatives davant de la inestabilitat d'un govern espanyol en funcions". Tanmateix, en un comunicat, ha denunciat que es tracta de "l’enèsim requeriment" a la normativa de la Generalitat en l’àmbit educatiu, com ja s’ha fet en anteriors ocasions amb normes com el decret de l’educació primària, el decret d'ordenació dels ensenyaments de l'educació secundària obligatòria, el decret pel qual es regulen els procediments per definir el perfil i la provisió dels llocs de treball docents, o títols propis de la Generalitat.   El Ministeri afirma en els seus diferents requeriments que el Departament no compleix la Lomce. En el cas del requeriment als documents d’organització i gestió dels centres per al curs 2016-2017, el Ministeri considera, entre d’altres, que el Departament d'Ensenyament no fa referència a alguns aspectes com ara l’avaluació final del batxillerat; s’estableix la divisió d’assignatures --comunes, comunes d’opció, de modalitat i específiques-- diferent a la prevista a la normativa estatal; o s’insisteix en la disposició addicional 38ena referent a la qüestió lingüística. A data d’avui, el Ministeri ha impugnat cinc decrets i dues resolucions del Govern: decret de març del 2014 sobre els procediments per definir el perfil i provisió de llocs de treball; decret de febrer del 2014 sobre la creació del títol de tècnic en tractament d'aigua; decret del febrer del 2014 d'ordenació dels ensenyaments esportius de règim especial; el decret de Primària i decret de l'ESO, a més d'aquest últim de Batxillerat; resolució de juliol del 2013 i ordre del setembre del 2013 sobre els ensenyaments esportius de règim especial; i la resolució de febrer del 2015 sobre la preinscripció i matrícula.

Summary: El Ministeri fa un requeriment a la Generalitat contra l'organització del Batxillerat


El proper 28 de novembre, la Universitat de Barcelona celebra eleccions al Rectorat. Aquest dilluns, la Junta Electoral Permanent de la UB ha proclamat, de manera provisional, les set candidatures que s'han presentat per optar-hi. Norbert Bilbeny, Joan Elias, Rafael Franco, Joan Guàrdia, Eduardo L. Mariño,  Màrius Rubiralta i David Vallespín són els aspirants al càrrec que fins aquest mes d'octubre ha ocupat Dídac Ramírez. La proclamació oficial de les candidatures serà dimecres, i dijous començarà la campanya electoral, que s'allargarà fins el 24 de novembre. Si el 28 de novembre cap candidat obté la majoria absoluta, l'1 de desembre se celebrarà una segona volta amb els dos candidats més votats.  El catedràtic d'Ètica Norbert Bilbeny, el catedràtic de Matemàtiques Joan Elias, el catedràtic de Bioquímica Rafael Franco, el catedràtic de Metodologia de les Ciències del Comportament Joan Guàrdia, el catedràtic de Farmàcia Clínica i Farmacoteràpia Eduardo L.Mariño, el catedràtic de Química Orgànica Màrius Rubiralta i el catedràtic de Dret Processal David Vallespín són els set aspirants a rectors de la Universitat de Barcelona, que celebra eleccions el proper 28 de novembre.  La Junta Electoral Permanent de la UB ha proclamat aquest dilluns les set candidatures provisionals. Definitivament es proclamaran dimecres, dia 9, i l'endemà, dia 10, començarà la campanya electoral que durarà fins el 24 de novembre.  Si el 28 de novembre cap candidat obté la majoria absoluta, els dos més votats s'enfrontaran a una segona volta l'1 de desembre. Es proclamarà rector el candidat amb majoria de vots.  Serà la quarta vegada, d'acord amb la legislació vigent, que el nou rector serà escollit per la comunitat universitària mitjançant elecció directa i sufragi universal lliure i secret. Podran votar prop de 63.000 persones, segons el cens electoral de la universitat. El vot és ponderat per sectors de la comunitat universitària: el professorat doctor amb vinculació permanent (51%), altre personal docent i investigador (9%), alumnat (30%), personal d'administració i serveis (10%).

Summary: Set candidatures concorren a les eleccions a rector de la Universitat de Barcelona


L'Ajuntament de Ripollet preveu municipalitzar el servei de l'aigua el gener del 2017. El Consistori ha presentat aquest dimarts una campanya per informar als veïns sobre aquest procés, així com les passes que està donant per arribar a la gestió pública. Entre aquestes, destaca l'elaboració d'un estudi tècnic on ha de quedar palès que la municipalització "no és només una qüestió ideològica sinó que també està econòmicament justificada". Entre d'altres, s'està analitzant la factura per conèixer quin és el benefici que ara mateix obté l'empresa que gestiona l'aigua. La primera tinent d'alcalde de Serveis Municipals i Municipalització, Pilar Castillejo, ha explicat que amb la gestió pública aquest benefici s'eliminarà i els diners "revertiran" en el municipi. Ha afirmat que en primer lloc es busca un servei de més qualitat, per la qual cosa aquests diners que ara són beneficis per a l'empresa es destinarien a millores en la xarxa del servei.   Castillejo ha qualificat d'"anomalia" que la gestió del servei de l'aigua estigui en mans d'una empresa privada, Sorea en el cas de Ripollet, i ha destacat que el més habitual i el que passa a d'altres municipis de l'Estat espanyol i Europa és que l'aigua sigui de gestió pública. Per això, des d'inicis d'any el Consistori treballa en l'elaboració d'un estudi que en un termini de tres mesos ha de permetre conèixer quina és la realitat d'aquesta gestió actualment al municipi. Amb les dades obtingudes, l'Ajuntament posarà sobre la taula perquè consideren que la municipalització és la millor opció per gestionar aquest servei. Castillejo ha destacat que la principal és aconseguir més qualitat en el servei i el fet que "no es buscaran beneficis sinó que es revertirà en la ciutadania". El contracte amb l'empresa finalitza a l'octubre i el Consistori treballa per tal de que durant dos mesos –novembre i desembre- la gestió es faci de manera compartida i a partir del gener del 2016 la gestió ja sigui completament pública.  El Consistori explicarà aquests aspectes primer en el marc d'unes jornades amb altres municipis del 'àrea metropolitana de Barcelona que també aposten per aquesta municipalització i en segon lloc a través d'unes jornades ciutadanes centrades en el tema de l'aigua que abordaran temes com perquè és una anomalia que la gestió sigui privada, quina és la desestructuració actual de la factura o com es pot aconseguir una gestió on hi hagi participació ciutadana, entre d'altres.  Sobre la qüestió si la municipalització significarà un estalvi en la factura per als ciutadans, Castillejo ha dit que encara és "difícil de dir" ja que el procés tot just comença i que s'ha de tenir en compte que primer s'hauran de fer millores en la xarxa per tal d'obtenir un servei de major qualitat. El que sí que ha asseverat és que hi haurà "un estalvi per al municipi".  El Consistori també té previst reunir-se amb la resta de grups municipals i les entitats de veïns per exposar-los aquests treballs. De fet, la municipalització haurà de passar per aprovació del ple municipal però la regidora ha dubtat que hi hagi qui hi pugui estar en contra d'un tema que suposarà beneficis per al poble.

Summary: Ripollet municipalitzarà el servei de l'aigua el gener del 2017


El jutge de l’Audiència Nacional José de la Mata, instructor del ‘cas 3%’, ha arxivat la investigació contra el Síndic de Greuges, Rafael Ribó, per un presumpte delicte de suborn pel viatge a la final de la Champions del 2015 a Berlín que va pagar l’empresari Jordi Soler. De la Mata no ha apreciat suficients indicis de delicte per mantenir la investigació: “No existeixen indicis fundats i seriosos que permetin afirmar sòlidament que el regal realitzat per Soler a Ribó es produís en consideració de la seva funció”, diu la interlocutòria a la qual ha tingut accés l’ACN. Ribó va declarar al febrer a l’AN que desconeixia qui havia pagat els trajectes en avió privat. “L’examen conjunt de totes les circumstàncies concurrents en aquest cas no permet concloure raonablement que Soler admetés en la seva excursió aèria a Ribó i la seva família en consideració del seu càrrec, si no per raons alienes a aquesta funció pública”, diu la interlocutòria.  “S’han facilitat explicacions raonables que contextualitzen el desplaçament en meres relacions amicals i l’allunyen de la consideració al càrrec o funció”, constata. “No ha quedat acreditat l’existència de relacions comercials o empresarials o contractuals de cap classe entre Soler i les seves empreses i el Síndic de Greuges”, apunta.  Per tot això, de la Mata rebutja elevar una exposició raonada al Tribunal Superior de Justícia de Catalunya (TSJC) perquè valori la seva competència per conèixer la investigació dels fets relacionats amb Ribó i arxiva de forma "provisional parcial" les actuacions.

Summary: El jutge del 'cas 3%' arxiva la causa contra Rafael Ribó pel viatge pagat per un empresari a una final de la Champions


Les víctimes presentaven talls i contusions en diverses parts del cos ACN Barcelona.-La Guàrdia Urbana va detenir dimecres a la matinada el presumpte autor d'una agressió per arma blanca a dues persones a la Rambla de Barcelona, a l'alçada del carrer Unió. Els fets es van produir al voltant de dos quarts d'una de la nit quan una patrulla de la Guàrdia Urbana de Barcelona que pujava per la Rambla va ser requerida per un grup de persones, que van explicar als agents que havien estat agredits amb un ganivet i una barra de ferro i els van donar una descripció de l'autor. La Guàrdia Urbana va demanar una ambulància i van fer una primera assistència a les dues víctimes, que presentaven talls i contusions en diverses parts del cos. A la vegada, aquests mateixos agents van comunicar a totes les patrulles en servei la descripció que havien donat les víctimes del presumpte autor, fet que va permetre que fos  localitzat a un local d’oci proper per una altra de les patrulles que participava en la cerca.

Summary: Detenen el presumpte autor d'una agressió amb arma un ganivet i una barra de ferro a dues persones a la Rambla


La cap de l’equip de sommeliers del Celler de Can Roca, Audrey Doré (Bretanya, 1980), va guanyar dilluns la final del Concurs del Millor Sommelier de Catalunya, organitzada per l’Associació Catalana de Sommeliers enguany dins del Fòrum Gastronòmic de Barcelona. És la segona vegada que Doré guanya aquesta distinció, després d’haver estat la primera dona en fer-ho l’any 2017. Aquest cop, la final la va enfrontar amb els també sommeliers Anna Casabona, responsable del Celler de Capçanes, i Ton Colet, d’El Cigró d’Or, a Vilafranca del Penedès. Doré i els altres dos finalistes participaran al concurs estatal de sommeliers en representació de Catalunya, que se celebra del 30 de març al 2 d’abril del 2020 al Salón del Gourmet de Madrid.   En la final celebrada dilluns, els concursants es van enfrontar a diferents proves teòriques i pràctiques. Com sempre, el concurs tractava de posar de manifest el valor de la feina dels sommeliers professionals “responsables de proporcionar al comensal la millor de les experiències en el restaurant, i de controlar i gestionar el seu celler”. El concurs es va celebrar al Fòrum Gastronòmic Barcelona des de primera hora del matí. Primer un examen escrit, després una prova pràctica de tast a cegues, una d’idiomes i una altra de comunicació. D’aquí van sortir els tres finalistes escollits pel jurat, Doré, Casabona i Colet. La final va consistir en un test ràpid d’imatges, el tast de dos vins, la identificació de tres productes, la detecció d’errors en una carta de vins, la presa de comanda d’una taula, una prova de decantació i una prova sorpresa, nova d’aquesta edició, de servei d’un vi.  El veredicte del jurat es va donar a conèixer més tard i en un altre emplaçament. Va ser en el marc de ‘La Nit dels Sommeliers 2019’, celebrada a la Sala Domènech i Muntaner de l’Hotel Casa Fuster de Barcelona.  El concurs Millor Sommelier de Catalunya és un certamen organitzat per l'Associació de Sommeliers de Catalunya (ACS), l'objectiu de la qual és desenvolupar i promoure el coneixement de la professió de sommelier, dels vins i productes gastronòmics de tot el món, amb especial èmfasi en els catalans, i de reforçar els vincles, l'amistat i la col·laboració entre professionals del món del vi. Quant a l’ACS, és una entitat sense ànim de lucre centrada a promoure la professió de sommelier i de totes aquelles activitats relacionades amb el món del vi i altres begudes.

Summary: Audrey Doré, d’El Celler de Can Roca, Millor Sommelier de Catalunya 2019


ERC, PSC, Guanyem Figueres i Canviem Figueres han oficialitzat aquest matí el pacte a quatre bandes que desbanca Junts per Figueres, la força més votada, de l'alcaldia. L'acord convertirà en alcaldessa la cap de llista d'Esquerra, Agnès Lladó, i en vicealcalde el socialista, Pere Casellas. Durant la roda de premsa, però, Lladó ha admès que la direcció nacional del seu partit no avala el pacte amb el PSC. "Nosaltres considerem que Figueres té uns objectius molt concrets i una situació d'emergència que cal resoldre", ha dit. Malgrat això, ha afirmat que els partits tindran llibertat de vot i que les seves conviccions independentistes es mantenen. Tots els caps de llista han admès, també, que tenen sensibilitats "diferents" però que se senten legitimats i que han estat capaços de "sumar" i "construir un acord programàtic" per tirar endavant la ciutat. Casellas, per la seva banda, ha dit que el partit li ha donat autonomia i que confien plenament amb la cap de llista d'ERC per mantenir l'acord tot el mandat.

Summary: Els partits oficialitzen el pacte a quatre bandes de Figueres però ERC admet que la direcció no l'avala


Al conjunt de l'Estat, va augmentar un 6,1% ACN Barcelona.-El nombre de hipoteques va augmentar un 6,5%  al gener a Catalunya respecte el mateix mes de l'any passat, segons les dades provisionals de l'Institut Nacional d'Estadística (INE). En total, es van signar 5.404 préstecs amb un capital total de 791,4 MEUR, el què representa un 0,9% menys i un import mitjà de 146.447 euros. Pel que fa a la xifra hipoteques respecte el desembre de l'any passat, es van disparar un 28,5%. Al conjunt de l'Estat, es van signar 39.314 hipoteques, és a dir, un 6,1% més respecte el gener del 2019, mentre que la variació intermensual es va enfilar un 29,8%. Catalunya és el tercer territori de l'Estat amb un major nombre d'hipoteques sobre habitatges per darrera la Comunitat de Madrid (8.160) i Andalusia (7.173).

Summary: El nombre d'hipoteques sobre habitatges va créixer un 6,5% al gener a Catalunya


Va ser traslladat a l’Hospital Parc Taulí  ACN Sabadell.-Un home va resultar intoxicat aquest dilluns al vespre en un incendi d’habitatge de Sabadell, segons han informat els Bombers de la Generalitat, que va rebre l’avís quan passaven pocs minuts de les nou del vespre. El foc va cremar la cuina mentre que la resta del pis, situat a la primera planta d’un edifici situat a la Plaça de les Termes número 5, es va veure afectat pel fum i la temperatura. Els veïns de la resta de l’edifici es van confinar i no va caldre el seu desallotjament. Pel que fa l’home intoxicat, va ser traslladat a l’Hospital Parc Taulí de Sabadell. Fins al lloc, s’hi van desplaçar tres dotacions dels Bombers de la Generalitat.

Summary: Un home resulta intoxicat en l’incendi d’habitatge a Sabadell


L'home, que pateix Alzheimer, va ser vist per darrera vegada divendres a la tarda ACN Barcelona.-Els Mossos d'Esquadra han difós aquest dissabte al vespre a les xarxes socials la fotografia d'un ancià de 91 anys desaparegut des divendres a la tarda a l'Hospitalet de Llobregat. L'home pateix Alzheimer i porta ulleres, i en el moment en què se'l va veure per darrera vegada, sobre les sis de la tarda, duia una samarreta polo amb ratlles horitzontals grises i blaves i uns pantalons de color blau clar. Anava vestit igual que a la fotografia que ha publicat el cos policial, tot i que sense la gorra amb la que sí surt a la imatge. Els Mossos demanen a la ciutadania que si saben on es troba l'home o tenen alguna pista fiable d'on pugui ser, es truqui al telèfon d'emergències 112.

Summary: Els Mossos demanen la col·laboració ciutadana per trobar un ancià de 91 anys desaparegut a l'Hospitalet de Llobregat


Per afrontar la temporada d'hivern, el Departament de Salut ha previst augmentar l'oferta d'hospitalització als 12.132 ingressos, una xifra que cobreix la cobertura que es va fer finalment la temporada passada i que es podria ampliar en cas de necessitat de la ciutadania. Tot i que no són números exactes, aquestes xifres comportarien l'obertura aproximada d'uns 200 llits a tots els hospitals catalans tal i com ho ha explicat Josep Maria Padrosa, director del CatSalut. Paral·lelament, i per conèixer les malalties respiratòries infeccioses com la grip, Salut Pública treballarà amb una prova pilot per avançar dues setmanes la situació d'epidèmia i tenir a punt els dispositius necessaris.  El CatSalut ha previst per aquesta temporada d'hivern 12.132 ingressos hospitalaris, una xifra que té en compte les contractacions finals que s'han fet les darreres temporades. Segons les dades facilitades aquest dilluns pel Departament de Salut, la temporada passada n'havien planificat 10.973 i finalment es van arribar als 12.000 ingressos i per aquest motiu, han modificat el punt de partida d'aquest 2015 en un 10,6% més. En el cas de les altes sociosanitàries, l'augment és del 38, 19% arribant a les 2.457.  Amb aquestes previsions, el CatSalut organitza els recursos d'aquest Pla d'Hivern. Ho ha explicat el director, Josep Maria Padrosa, que tot i reconèixer que l'ús de llits és molt relatiu perquè depèn de la durada de cada ingrés, ha explicat que respon a uns 200 llits més oberts els que es disposaran. Tanmateix, Padrosa ha recalcat que l'oferta s'ha d'adaptar sempre a la demanda i que ''si se'n necessiten més, es contractaran'', en el cas, per exemple, que la grip sigui complexa o es concentri en unes setmanes més que d'altres. A nivell pressupostari, el CatSalut calcula una partida similar a la de l'any passat, entorn els 30 milions d'euros, i l'augment de recursos humans es gestionarà en funció de les necessitats de cada servei.  Nou model per anticipar els pics de grip Des de l'Agència Salut Pública, per aquest any, s'impulsa enguany  un nou model per preveure la incidència de la grip. A partir de dades de morbiditat que declaren obligatòriament els centres de salut, el sistema sentinella que activen més professionals aquest any, les dades meteorològiques i l'aplicació de Google Trends fon Influenza, que suposadament detecta més cerques al voltant de la grip setmanes abans que es detectin els pics, es vol aconseguir anticipar-se dues setmanes als resultats de l'epidèmia per ser més efectius a l'hora de posar els dispositius en marxa.  Ho ha explicat Joan Puigdollers, secretari de Salut Pública, que ha destacat que és un sistema ''novedós'' i que per tant, no saben quins resultats podran aconseguir-ne però ha destacat que es podien avançar dues setmanes la presa de decisions. ''Si ens funciona, haurem avançat moltíssim, ha conclòs Puigdollers.  Més vacunació de la grip Un altres dels eixos amb què treballa Salut per disminuir els efectes de les infeccions respiratòries de l'hivern és la vacunació, i en especial la vacunació de la grip. De moment, del 1.200.000 dosis que s'han encarregat, se n'han subministrat el 51'8%, és a dir 622.000 i la mitjana de dosis diàries que s'administren cada dia és un 95 superior a l'any passat. Les autoritats sanitàries recalquen sobretot la importància de vacunar-se als grups de risc. En aquest sentit han recordat que l'any passat, una temporada en què la grip va tenir una activitat moderada però va donar-se més tard, es van confirmar 484 greus, un 17% més que anys anteriors. Principalment eren persones majors de 64 anys, un 90% ja presentava factors de risc previs i el 70% no estaven vacunats. A més d'aquestes campanyes de vacunació, el CatSalut vol reforçar la informació i la comunicació a la ciutadania a través del Canal salut, les aplicacions dels serveis i el telèfon 061.

Summary: Salut encara la temporada d'hivern preveient els 12.000 ingressos contractats l'any passat i l'obertura d'uns 200 llits


Els productors del Parc Natural de l'Alt Pirineu han rebut un total de 81 comandes d'ençà que es va posar en marxa la campanya 'Del Parc al plat', ara fa una setmana. Les primeres cistelles sortiran aquest dimarts cap als seus destinataris; 6 del Pallars Sobirà i la resta a diferents indrets de Catalunya. Aquesta iniciativa es va crear per fer front a la davallada de vendes que pateix aquest sector derivada de l'emergència sanitària del coronavirus. La iniciativa vol donar oxigen al sector agroalimentari, que ha vist disminuir notablement els seus ingressos amb el tancament de bars, restaurants, i mercats. La iniciativa posa a disposició del públic cistelles amb productes del parc, com ara carn, formatge, vi, cervesa, infusions o embotits. Mentre duri la situació d'emergència sanitària, el sector agroramader implicat en la iniciativa s'ha compromès a oferir els seus productes a preus especials, entenent que moltes persones consumidores viuen també una situació complexa d'incertesa econòmica. Per això, fan una crida a solidaritzar-se mutualment, buscant nous formats de comercialització a preus reduïts i demanat que es prioritzi, en la mesura del possible, l'adquisició de productes de proximitat.

Summary: Els productors del Parc Natural de l'Alt Pirineu reben més de 80 comandes en una setmana


El conseller de Salut, Toni Comín, ha explicat a l'ACN que la decisió d'assumir la presidència dels consorcis de manera ''transitòria'' s'ha pactat de mutu acord amb els afectats per tal de poder assegurar que ''tothom podrà anar a votar en plena normalitat''. Alhora Comín vol protegir els màxims responsables de les institucions, és a dir, tots els consorcis amb majoria de la Generalitat, de ''l'assetjament'' que s'està fent de manera ''indiscriminada'' a una part important del país. És una mesura preventiva, ha assegurat,  que implica que ell mateix  serà ''l'últim responsable'' que els treballadors del sector sanitari puguin anar a votar sense que suposi cap perjudici als fins ara presidents. Comín ha recordat que la llei del Referèndum preveu un permís per als treballadors que han d'absentar-se per exercir el dret a vot i per això, per garantir-lo sense perjudici pels fins ara responsables dels consorcis i entitats sanitàries, s'ha posat al capdavant d'aquestes institucions de manera transitòria. Així, ha assumit les competències de gestió de recursos humans per poder ''blindar'' els professionals que treballen l'1-O, és a dir, metges i infermers de guàrdia, treballadors del SEM, etc.  El conseller de Salut ha reconegut que hores d'ara no hi ha previsió de mesures contra ningú del sector salut i considera que ''seria d'escàndol'' però s'ha volgut avançar de manera preventiva per protegir tots els presidents dels consorcis. És una mesura que han decidit conjuntament i que afecta en bloc també, a altres alts càrrecs del Departament com David Elvira i Josep Maria Argimon.  Toni Comín ha desvinculat aquesta decisió del fet que alguns centres sanitaris siguin col·legis electorals i ha assegurat que és un fet que es dona en moltes jornades electorals perquè hi ha molts municipis, sobretot els més petits, que l'únic espai públic és el consultori mèdic. Per tant, ''no fem cap cosa nova ni diferent'' ha assegurat Comín, que ha xifrat en poc més del 3% els col·legis electorals en centre sanitaris, del total de 2.000.  En una línia similar a la que defensa la consellera d'Ensenyament, Clara Ponsatí, Comín ha assegurat que els col·legis obriran perquè s'han posat a disposició de l'administració electoral ''com fa sempre'' el Departament i ha reafirmat que ''cap treballador públic'' tindrà responsabilitat pel que fa a l'obertura dels col·legis.

Summary: Comín vol evitar un possible ''assetjament indiscriminat'' de la Fiscalia amb els relleus als consorcis


JxCat ha preguntat al govern espanyol per què es va tancar al públic el MNAC per la visita del rei Felip VI, que va presidir el sopar de gala de la Nit de la Logística i l'entrega dels Premis SIL aquest dijous. JxCat demana saber qui va prendre la decisió de tancar al públic l'espai, amb quin temps es va comunicar la decisió i si és "conscient" de les conseqüències logístiques i econòmiques" del tancament. "Quina consideració mereix per al govern la cultura si obliga a tancar al públic un museu com el MNAC durant tot un dia per un sopar de gala i l'entrega d'uns premis?", pregunta JxCat a l'executiu espanyol.

Summary: JxCat pregunta al govern espanyol per què es va tancar al públic el MNAC per la visita de Felip VI


L'alcalde de Sant Vicenç de Montalt (Maresme), Javier Sandoval, ha anunciat a través d'una carta oberta al veïnat que renuncia al càrrec pel cas de presumptes assetjaments a una treballadora. L'empleada l'acusa de fer-li comentaris grollers i bromes sexuals, segons ha pogut saber l'ACN. A l'escrit Sandoval redueix la qüestió a un “presumpte conflicte dins l'àmbit laboral” i recorda que no s'ha presentat cap denúncia ni hi ha hagut cap actuació judicial contra ell. Però afegeix que la situació ha afectat “la confiança interna” entre les forces polítiques que donen suport al govern i, per tant, la “governabilitat del poble”. Per això ha decidit renunciar a l'alcaldia i a la resta de les responsabilitats que té al consistori. Sandoval assegura a la carta que no ha tingut “mai” cap conducta assetjadora amb ningú de l'Ajuntament i confia que els fets s'esclareixin “el més aviat possible”. També indica que des de fora de la responsabilitat de l'alcaldia defensarà el seu “honor” i la seva “conducta”, amb tota la determinació que és “plenament innocent”. L'encara alcaldes es declara defensor “de la igualtat, del respecte i dels drets laborals”. L'empleada va denunciar internament a finals d'agost el presumpte cas d'assetjament i l'Ajuntament ha obert un procediment per intentar aclarir els fets. En paral·lel, el cas ha provocant una greu crisi de govern i els socis del PSC, la CUP i el grup municipalista de 9 Sant Vicenç (9SV), han retirat el seu suport a Sandoval. Les dues formacions, que apuntalaven el govern a través d'un consell assessor extern amb algunes regidories delegades, passen ara a l'oposició.

Summary: L'alcalde de Sant Vicenç de Montalt plega pel cas de presumptes assetjaments a una treballadora


El magistrat del Tribunal Suprem Pablo Llarena ha deixat l'expresident de la Generalitat Artur Mas en llibertat sense fiança i sense cap altra mesura cautelar, després de declarar durant més de dues hores com a investigat. El partit d'ultradreta Vox, acusació popular, ha demanat la llibertat provisional amb fiança mínima de 60.000 euros, com a Marta Rovira, així com la retirada del passaport i la seva compareixença quinzenal als jutjats. La fiscalia s'ha adherit a la petició, deixant a Llarena la fixació de la fiança. No obstant això, Llarena no ha atès la petició i ha deixat Mas lliure sense cap mesura cautelar i amb l'avís que es presenti al tribunal cada cop que sigui requerit.

Summary: Llibertat sense mesures cautelars per a Artur Mas


Redobla la pressió al PP després que aquest digués que la reunio no tindrà lloc fins com a mínim dilluns ACN Madrid.-El president del govern espanyol, Pedro Sánchez, ha emplaçat aquest dimecres el líder del PP, Pablo Casado, a reunir-se amb ell "aquest dijous, divendres o dissabte, tan aviat com sigui possible" per acostar posicions de cara al 'pacte de reconstrucció' que ha de frenar els efectes de la crisi. Així ho ha transmès a través d'un comunicat de La Moncloa que xoca amb la pretensió del PP, que en un altre comunicat ha apuntat que no té intenció de propiciar la trobada com a mínim fins a principis de la setmana que ve. Sánchez començarà aquest dijous les reunions on ja definitivament no participarà Vox, però on si que hi seran presents formacions independentistes com JxCAT i Bildu, a l'espera que ERC comuniqui una decisió al respecte.  Després del 'no' de Casado d'aquest dimecres a la sessió de control, on ha acusat el president espanyol de pretendre mutualitzar la seva mala gestió de la crisi, el PP ha emès un comunicat on afirma que la voluntat de pacte de Sánchez "no es creïble" i que, en tot cas la reunió entre tots dos tindria lloc "a inicis de la pròxima setmana".  Sánchez ha redoblat la pressió amb un comunicat de La Moncloa on recorda que "cada minut compta" i mostra la seva "plena disposició a reunir-se per videoconferència amb el líder del PP demà, divendres o el dissabte, tan aviat com sigui possible".  "No és el moment de la confrontació, sinó el de la unitat", conclou el comunicat, que recorda que "a Espanya em d'obrir pas a una nova manera d'entendre la política" i "mentre lliurem units la lluita per vèncer el virus no hi ha res més important que aquestes trobades per a la reconstrucció".

Summary: Sánchez emplaça Casado a reunir-se amb ell aquest dijous, divendres o dissabte perquè "cada minut compta"


El Gremi d'Hotelers de Barcelona s'ha mostrat preocupat a través del seu president, Jordi Mestre, per si finalment el Mobile World Congress (MWC) celebrarà l'edició d'aquest any en les dates previstes. Una vintena llarga de les empreses d'àmbit mundial que hi assistien han desistit de participar-hi pel risc del coronavirus. En declaracions a Catalunya Ràdio Mestre ha xifrat en uns 500 milions d'euros els diners que el MWC deixa a Barcelona, dels quals prop d'un centenar -"entre un 10, un 15 o un 20%", segons ha dit- al sector hoteler. "És un tema greu, però no per als hotelers, per a tota Barcelona", ha afirmat el president del gremi, que no ha dubtat a qualificar de "bufetada" per a la ciutat que el Mobile s'acabi anul·lant.

Summary: El Gremi d'Hotelers de Barcelona, preocupat per la celebració del Mobile, que deixa uns 100 MEUR al sector


L'alcaldessa de Barcelona, Ada Colau, ha agraït al president de la Generalitat, Carles Puigdemont, hagi "apostat clarament pel diàleg i la medicació" i ha dit al president del govern espanyol, Mariano Rajoy, que ara li toca a ell "moure's". Colau ho ha dit a través d'una piulada al seu compte de Twitter –en català, castellà i anglès-, on també ha dit que a banda de Rajoy han de ser la resta de forces polítiques "les que han de moure's". L'alcaldessa ha reaccionat així a la compareixença de Puigdemont al Parlament, on el president ha assumit que Catalunya esdevingui un estat però ha proposat suspendre els efectes de la independència per mediar.

Summary: Colau agraeix a Puigdemont que hagi "apostat clarament" pel diàleg i diu a Rajoy que li toca "moure's"


Un atropellament mortal a pocs metres de l'estació de Cubelles provoca retards que en alguns casos poden superar els trenta minuts al servei ferroviari, segons han informat a l'ACN fonts de Renfe. En concret estan afectades la línia de Rodalies R2 sud, les línies de mitja distància R13 (amb procedència o destinació Lleida via Valls), R14 (Lleida via Tarragona-Reus), R15 (Riba-roja d'Ebre) i R16 (Tortosa-Ulldecona).  L'incident ha provocat també que quedés afectat un tren  Euromed 11183 que cobreix la ruta Alacant-Barcelona. L'avís s'ha donat poc després de les nou del vespre i fins el lloc dels fets s'ha desplaçat una unitat del Sistema d'Emergències Mèdiques (SEM), que només ha pogut certificar la mort de la persona atropellada.

Summary: Un atropellament mortal a Cubelles provoca retards de més de 30 minuts al servei ferroviari


Els cinc representants que la patronal Institut del Cava té al ple del Consell Regulador de la DO Cava –format per 12 representants- han acordat donar suport al director general de Codorniu, Javier Pagès, com a nou president durant les eleccions previstes per demà dimarts al migdia. Es tracta de la majoria de representants del sector elaborador, mentre es manté la incògnita sobre quin serà el vot del sisè vocal dels productors, en mans de PIMECAVA (patronal de les petites i mitjanes empreses) que ha declinat anunciar el vot fins la celebració del ple. Mentrestant, davant els sis llocs que ocupen els elaboradors dins el plenari de la DO, hi ha els sis representants del sector viticultor, entre els quals s’ha anunciat la candidatura de Xavier Farré per optar a la presidència de la DO Cava. El posicionament ferm de Pagès i Farré no exclou, però, la possibilitat que altres candidats es postulin per presidir l’ens. La decisió entre els cinc vocals representants de l’Institut del Cava s’ha pres aquest dilluns en una reunió celebrada a la seu de la patronal. Fonts de l’organisme han destacat a l’ACN el “compromís” que hi ha hagut per donar suport a Javier Pagès. Mentrestant, des de PIMECAVA han recelat de la possibilitat d’avançar quin serà el seu vot a l’hora d’escollir el president que ha de rellevar Pere Bonet al capdavant de la DO Cava i s’han limitat a subratllar “la necessitat que viticultors i elaboradors treballin de forma conjunta durant la nova legislatura, donant al pagès el protagonisme que mereix”.

Summary: Els representants de l’Institut del Cava anuncien el suport a Javier Pagès en les eleccions per presidir la DO


La patacada d'aquest dijous del Dow Jones de Wall Street, que va tancar amb unes pèrdues del 4,15%, coincidint amb una nova sessió de pèrdues de l'Ibex del -2,21%, han imposat una posició d'alerta entre els inversors que s'ha traduït en una nova disminució del selectiu espanyol en la sessió d'obertura. L'Ibex ha obert amb 9.709 punts, el 0,5% menys que el tancament d'aquest dijous que es va situar en 9.756,3 punts, per sota de la franja dels 9.800 punts. Els títols que han registrat un comportament destacat en l'obertura han estat els de la constructora madrilenya ACS, presidida per Florentino Pérez, que és la que liderava les caigudes, mentre que en sentit positiu destacava el comportament a l'alça dels títols de Telefónica.  La prima de risc espanyola ha obert plana situant-se en 69 punts bàsics per sobre del valor dels bons de deu anys del tresor alemany.

Summary: L'Íbex 35 obre amb pèrdues després de la caiguda de Wall Street


El president de la Generalitat Valenciana, Ximo Puig, s'ha reunit aquest dimecres amb el president del Senat Pío García Escudero per sol•licitar la seva compareixença en aquesta cambra i exposar l'exigència d'un canvi del sistema de finançament en la comissió general de les comunitats autònomes. Puig ha recordat als mitjans després de la seva reunió que va sol•licitar fa gairebé un mes la seva compareixença al Senat, aprovada pel ple del govern valencià, i ha exposat que "la millor pedagogia possible per entendre el funcionament de l'estat és el compliment del deure de les institucions i aplicar l'espai multilateral del Senat a això fonamental per resoldre els problemes de les comunitats, com el finançament". El president valencià ha explicat García Escudero li ha respost que reunirà la Mesa del Senat per decidir la convocatòria d'aquesta comissió en les pròximes dates.  El cap del Consell ha dit als mitjans que ara fa més d'un any, durant la conferència de presidents autonòmics, el president del govern espanyol Mariano Rajoy es va comprometre a abordar la reforma del nou finançament durant el 2017 i ha lamentat que aquest compromís "no s'ha executat", malgrat que es va reunir la comissió d'experts, es varen presentar els informes i es va convocar una comissió polític-tècnica.  Ximo Puig ha dit que el País Valencià se sent "concernit amb tots els acords" i "exigeix" que es faci un debat sobre l'incompliment i el nou model de finançament, perquè "l'infrafinançament i la infrainversió" genera "problemes greus" en els serveis públics fonamentals i les competències pròpies.   "Exigim que hi hagi singularitat entre els territoris i igualtat entre els ciutadans i això és el que no s'està produint. El sistema de finançament ha generat unes asimetries enormes a Espanya que no es poden donar per vàlides d'una manera indefinida", ha dit el president valencià.  Així mateix, Ximo Puig ha exigit que hi hagi un debat al Senat sobre el nou sistema i que aquest sigui "amb transparència i amb voluntat d'incorporar totes les mirades, sense confrontació entre comunitats, ni amb l'Estat, sinó amb el diàleg i des de la voluntat de superació de les asimetries i desigualtats, de les profundes divisions que està generant aquests incompliments per part del govern espanyol".  Puig ha explicat que li ha demanat a García Escudero que hi hagi "normalitat institucional i democràtica el Senat" i ha afegit que aquesta hauria de ser "una cambra territorial i ens agradaria que fos encara més profundament territorial i federalitzant". El president valencià ha dit que és "incompressible" que la comissió general de les comunitats autònomes no s'ha reunit i ha trobat a faltar que sigui més activa i pugui "generar més confiança i cooperació entre les autonomies i amb l'Estat". "Seria la pitjor pedagogia possible per a la solució dels problemes territorials d'Espanya que aquells que  estem en la senda de la Constitució i la senda institucional se'ns coartés la possibilitat de donar la nostra opinió i motivar els debats que tenim dret a motivar en una cambra que ha de ser profundament territorial", ha incidit.

Summary: Ximo Puig demana al president del Senat comparèixer per exposar l'exigència d'un nou sistema de finançament autonòmic


Vol que es citi els batlles, els presidents de l'AMI i ACM i els eurodiputats Ramon Tremosa, Josep Maria Terricabras i Jordi Solé ACN Madrid.-El Ministeri d'Hisenda ha remès un document a la Fiscalia del Tribunal de Comptes per demanar-li que citi a declarar els 200 alcaldes que van desplaçar-se a Brussel·les el passat 7 de novembre per denunciar la "persecució política i judicial" al Govern i també als presidents de l'AMI i l'ACM i als eurodiputats Ramon Tremosa, Josep Maria Terricabras i Jordi Solé. El ministeri vol comprovar si el viatge i les despeses vinculades a l'acció de la capital belga –com el lloguer de la sala on es va fer l'acte- es van pagar amb fons públics. En l'escrit, Hisenda fa referència a algunes informacions periodístiques que recullen declaracions d'alcaldes que reconeixen que les despeses es van pagar amb fons municipals. En el cas dels eurodiputats, es remet a unes declaracions del president de l'AMC, Miquel Buch, que afirmava que els eurodiputats havien pagat el lloguer de la sala. El mateix Busch, però, va assegurar després via Twitter que el lloguer havia sortir de l'ACM.  El Ministeri d'Hisenda vol que s'investigui si hi va haver ús de fons públics per pagar l'acció que va portar més de 200 alcaldes a la capital belga per denunciar "la persecució política i judicial contra el Govern". Per això, ha remès un requeriment al Tribunal de Comptes per tal que la fiscalia d'aquest organisme obri una investigació i citi els alcaldes que consideri convenient i també prengui declaració Neus Lloveras (AMI) i Miquel Buch (ACM).  El ministeri vol que s'investiguin les despeses derivades tant del viatge d'avió (es va noliejar un vol xàrter per a tots els alcaldes), com del transport a Brussel·les, manutenció i lloguer del local on es va celebrar la reunió en suport al Govern destituït. El ministeri sospita que hi ha hagut fons públics per pagar alguna de les despeses i, per tant, demana al Tribunal de Comptes que actuï. Montoro creu que haver usat fons públics per a una finalitat diferent a la prevista legalment "podria implicar una eventual responsabilitat comptable".

Summary: Hisenda demana a la Fiscalia del Tribunal de Comptes que investigui els alcaldes que van viatjar a Brussel·les


Els Mossos d'Esquadra van sorprendre el passat 26 d'abril tres homes quan intentaven robar en un domicili de Terrassa. Els investigadors van identificar-se com a policies i van detenir els membres del grup. Posteriorment en l'escorcoll al domicili dels detinguts van localitzar diversos objectes com ara telèfons mòbils, joies i rellotges, la majoria dels quals relacionats amb una sèrie de robatoris a la zona que estaven investigant. Els tres homes van quedar detinguts i ja ha ingressat a presó. En total, aquest grup hauria comès tres delictes de robatoris amb força a l'interior de domicili i un en grau de temptativa comesos a les ciutats de Rubí, Sant Cugat i Terrassa (Vallès Occidental). L'operació policial es va fer arran d'un robatori que van cometre el 24 d'abril en un domicili de Rubí, en què els investigadors van poder identificar un dels detinguts. Amb aquesta informació es va muntar un dispositiu per tal d'identificar la resta del grup. L'operació va culminar el 26 d'abril amb la detenció dels tres homes, de 51, 30 i 22 anys, nacionalitat colombiana i veïns de Rubí.   Durant l'escorcoll als detinguts els agents van localitzar dins dels pantalons d'un dels homes, un plàstic rectangular que s'usa habitualment per forçar els accessos als pisos. També portaven ulleres de sol per camuflar-se, un tornavís i un parell de tisores. Posteriorment, amb l'autorització judicial, van fer una entrada i escorcoll al domicili dels detinguts.  Els mossos no descarten relacionar els detinguts amb altres fets i, per tant, la investigació continua oberta.   Els detinguts van passar divendres 29 d'abril a disposició judicial i el jutge va decretar l'ingrés a presó dels tres homes.

Summary: Ingressa a presó un grup que robava en domicilis del Vallès Occidental


La Fiscalia Anticorrupció ha denunciat davant l’Audiència Nacional l’excúpula de Catalunya Caixa per un delicte d’administració deslleial, segons ha avançat ‘El Periódico’ i han confirmat a l’ACN fonts de Fiscalia. La denúncia afecta l’aleshores president de l’entitat financera, l’exministre Narcís Serra, i catorze membres més de la cúpula, entre els quals Adolf Todó, que era director general. L’administració deslleial hauria causat un forat a la companyia de 720 milions d’euros en una quinzena d’operacions immobiliàries dutes a terme entre el 2000 i el 2007. Les irregularitats havien estat detectades pel Fons de Reestructuració Ordenada Bancària (FROB). (S’ha afegit el detall de la confirmació de la presentació de la querella que fonts de la Fiscalia han fet a l’ACN) Segons el fiscal, en aquella etapa Catalunya Caixa va desenvolupar una activitat immobiliària intensa, i per a moltes d’aquestes operacions es va atorgar l’aval i la fiabilitat necessàries confiant en la paraula dels socis que hi participaven, sense informes independents previs. A més, la fiscalia indica que gairebé tots els projectes estaven sotmesos a tràmits urbanístics ineludibles i de resolució incerta. Tots aquests fets, indica la fiscalia, comportaven riscos en la inversió. A més, les decisions d’inversió es prenien sense valoracions independents prèvies per contrastar el preu demandat pels venedors. Als contractes tampoc hi havia, segons la fiscalia, clàusules resolutòries que cobrissin els interessos de la caixa d’estalvis. En els casos on si n’hi havia no es van executar o van ser insuficients. Cal recordar que Narcís Serra té pendent un altre procés judicial per l’aprovació de sobresous a directius quan l’entitat registrava pèrdues.

Summary: ACTUALIZACIÓ:La Fiscalia denuncia l’excúpula de Catalunya Caixa per un forat de 720 milions d’euros en 7 anys


L'Agència Tributària de Catalunya (ATC) ha culminat el procés d'adjudicació dels quinze locals on s'obriran les oficines territorials de l'Agència i que se sumaran a les quatre delegacions de Barcelona, Tarragona, Lleida i Girona, sumant un total de dinous seus. Llevat de la seu territorial de l'ATC al Barcelonès Nord, que es va inaugurar el 3 de febrer, es preveu que les obres d'adequació dels altres catorze locals s'iniciïn a principis de maig i puguin entrar en funcionament el mes de setembre. El vicepresident de la Generalitat, Oriol Junqueras, ha signat aquest dilluns el conveni amb l'Ajuntament de Sabadell, la darrera ciutat on estava previst anunciar el desplegament territorial de l'ATC. En concret, els municipis que disposaran d'aquest nou servei de proximitat de l’ATC són: Barcelona –per cobrir l’àrea del Barcelonès Nord–, Manresa, Terrassa, Sabadell, Granollers, Sant Feliu de Llobregat, Vilafranca del Penedès, Mataró, la Seu d’Urgell, Vic, Santa Coloma de Farners, la Bisbal d'Empordà, Figueres, Reus i Tortosa. En total, l'ATC comptarà amb 6.154 nous metres quadrats i 236 treballadors distribuïts per tot el territori, on els ciutadans podran obtenir assessorament i realitzar qualsevol tràmit tributari i de recaptació dels impostos. En el cas de la seu de Sabadell, anunciada aquest dilluns, l'ATC s'instal·larà en un local de més de 600 metres quadrats de la carretera de Barcelona. Aquest desplegament territorial de l'ATC respon a la voluntat del Govern de desenvolupar totes les funcions tributàries que li permet l'actual marc competencial i preparar els fonaments de la futura hisenda catalana.

Summary: L'ATC culmina l'adjudicació de locals on s'obriran oficines territorials a partir de setembre


Doctor Prats, Soul Machine i SUUsón les tres bandes que presenta enguany el cartell del Mirarock 2019. El concert tindrà lloc al castell templer de Miravet (Ribera d'Ebre), a partir de les onze de la nit del pròxim 29 de juny. Obrirà les actuacions SUU, un artista emergent que ha triomfat a les xarxes socials i que presentarà el seu nou disc 'Natural', amb lletres compromeses. Els caps de cartell, Doctor Prats, actuaran a continuació. Els vallesans presenten a Miravet el seu nou treball 'Venim de Lluny', que barreja estils com el pop, la cúmbia, el reggae, l'ska, el rock i l'electroswing. Tancarà la nit la Soul Machine, banda de falset que fusiona soul, funk i rythm'n'blues. Organitzat per l'Agència Catalana del Patrimoni Cultural i l'Ajuntament de Miravet, el festival vol potenciar l'oferta cultural d'esstiu i, al mateix temps, apropar el patrimoni cultural i monumental al públic jove. Les entrades es poden adquirir de forma anticipada a través de la plataforma online Entradium i l'Ajuntament de Miravet. L'aforament és limitat i els menors de setze anys hauran d'anar acompanyats d'un adult. L'Ajuntament habilitarà un servei de bus gratuït per accedir al castell.

Summary: Doctor Prats, SUU i Soul Machine donen forma al cartell del Mirarock 2019


Els veïns de Xerta (Baix Ebre) han votat majoritàriament a favor de recuperar el toc de campanes nocturn. Dels 335 veïns que han participat en la consulta ciutadana, un 31,9% del cens -1.050 veïns empadronats més grans de 16 anys-, 250 han votat a favor que les campanes tornin a tocar de nit (74,6%) i 85 ho han fet en contra de recuperar-ho (23,9%). Dins de l'opció afirmativa, 45 veïns han votat perquè només toquessin les hores i 204 perquè toquin els quarts i les hores, com es feia fins al 2014. Un vot ha estat nul. L'alcalde de Xerta, Roger Avinyó, ha dit que la decisió es materialitzarà d'immediat, tan aviat com les qüestions tècniques ho permetin. El resultat és vinculant perquè s'ha superat el 25% de topall mínim de participació que s'havia marcat l'equip de govern.  El recompte ha començat puntual cinc minuts després de les dues del migdia. La secretària de l'Ajuntament, amb l'ajuda de dues treballadores del consistori de Xerta, han fet el recompte de les paperetes. Finalment, han votat un total de 335 veïns d'un cens de 1.050, tots els empadronats més grans de 16 anys. Això representa el 31,9%, superant el 25% de topall mínim de participació que l'equip de govern va marcar perquè el resultat de la consulta popular fos vinculant.  Els xertolins han pogut votar des de dilluns  i fins aquest divendres migdia, en horari de les oficines de l'Ajuntament. L'alcalde de Xerta, Roger Avinyó, ha apuntat que s'esperava una participació baixa però ha celebrat que hagi estat una de les consultes més participatives de les darreres que s'han fet al territori, com la del monument franquista de Tortosa o la de la zona d'oci del Parc del Garbí de Sant Carles de la Ràpita.  Avinyó ha dit que "en els propers dies" s'iniciaran les actuacions pertinents per complir la voluntat majoritària del poble.  "Serà el més aviat possible. No posarem cap excusa, però hi ha qüestions tècniques i jurídiques que s'han d'arreglar per posar-ho en marxa. Si pot ser la setmana vinent, millor que l'altra", ha explicat.  Amb aquesta consulta es resoldrà una polèmica que va començar a Xerta l'any 2014, quan un hotel del centre del municipi va demanar l'aturada del toc nocturn perquè molestava als seus clients. En aquell moment, tot i una recollida de firmes contra l'apagada del toc de campanes, el vot de qualitat de l'alcaldessa va determinar que no s'escoltarien les hores i els quarts del rellotge municipal durant per la nit. "L'interessant hauria estat que la consulta es fes fa dos anys. Hi hauria hagut més participació", ha defensat Avinyó. Ara la qüestió va tornar al ple de Xerta arran d'una moció de CDC que demanava recuperar-ho i l'equip de govern xertolí va considerar "que la millor opció era posar les urnes, que la gent es pogués pronunciar i concentrar totes les opinions en elles".  L'alcalde de Xerta ja ha avançat que no serà, segurament, l'últim tema que derivi en una consulta ciutadana. "Al nostre programa electoral, la participació ciutadana era punt important i ho tornarem a fer en temes que tinguin la rellevància adequada perquè sigui el poble qui ho decideixi", ha dit Avinyó.  Pel que fa al sector turístic del municipi que es pugui sentir perjudicat per aquesta decisió, l'alcalde ha remarcat que quan es visita un lloc s'han de respectar les seves costums i ha apuntat que és una part minoritària del turisme que els visita el que se sent molest amb el toc de campanes de l'església. "Han d'entendre que la gent que viu al poble és aquella que ha decidir que hi ha al seu poble", ha demanat.

Summary: Xerta tria recuperar el toc de campanes nocturn i que s'escoltin les hores i els quarts


L’Ajuntament de Blanes (Selva) ha barrat provisionalment l’accés al capdamunt de la Roca de Sa Palomera aquest dimecres al migdia, arran de la primera mort accidental d’un turista el 27 de juliol passat. El consistori no aixecarà aquesta restricció fins que es completin les mesures que han de reforçar la seguretat a un dels indrets més visitats del municipi.  Ha demanat al departament de Costes de l'Estat, que és qui té la competència de la zona, que col·loqui una barana de 20 metres de llarg que complementi la que ja hi ha. També s'instal·laran nous panells informatius sobre l'obligació del visitant de mantenir-se a la zona permesa i dels riscos de voler fer-se 'selfies' amb el mòbil a la part més alta.  L'alcaldessa de Blanes en funcions, Pepa Celaya, ha demanat al departament de Costes de l'Estat que millori la seguretat de Sa Palomera amb la instal·lació d'una barana de seguretat a la part superior per tal que els visitants no hi puguin accedir. Des del consistori ja han elaborat una proposta d'ampliació amb un croquis de l'estructura. Es tracta d'una barana d'uns 20 metres de llarg que complementaria la que ja hi ha i que delimita un terreny "molt irregular i eminentment rocós". Aquest dimecres Celaya ha contactat amb el subdelegat del govern espanyol a Girona, Albert Bramon, per expressar-li la urgència de l'actuació.   L’entorn de la Roca de Sa Palomera, un dels llocs més visitants de Blanes, ja compta actualment amb cartells preventius. El que s'ha decidit fer ara és dissenyar i instal·lar dos nous rètols que substituiran els que hi ha a l'escala d'accés que condueix al capdamunt de la roca. Els nous cartells es col·locaran al punt on hi ha instal·lada la senyera i la bandera de la vila de Blanes.  En ells, s'advertirà que no es pot passar per fora de la zona de pas de seguretat protegida amb baranes per la perillositat i la irregularitat del terreny rocós. També es recomanarà moure's amb prudència i amb un calçat adequat alhora que s'informarà del perill de voler fer-se 'selfies' amb els mòbils i de la necessitat de pujar amb menors agafats de la mà d'un adult.  El conjunt rocós de Sa Palomera té una alçada màxima sobre el nivell del mar d’uns 20 metres. La distància màxima arran de terra és de 15 metres, l’alçada des d’on es va precipitar al buit l’home que va perdre la vida la setmana passada. Es tractava d’un turista de nacionalitat alemanya de 56 anys d’edat que estava visitant aquest entorn acompanyat de la seva família. Segons testimonis, va relliscar quan era dalt del promontori fent una fotografia.  Aquest indret rep milers de visitants cada any, especialment en temporada alta. L’accés a la roca està protegit per una barana, tant a l’escala com al mirador. Per contra, la zona del voltant de la bandera i el punt des d’on va caure la víctima no n'hi ha cap.

Summary: Blanes tanca provisionalment l'accés a Sa Palomera arran de la caiguda mortal d'un turista


El nou cap dels Mossos d'Esquadra, el comissari Miquel Esquius, ha assenyalat als agents que és "prioritari recuperar l'orgull de pertànyer a un dels cossos policials més antics d'Europa" després d'"una època difícil". En una carta publicada a la intranet del cos i a la qual ha tingut accés l'ACN, Esquius demana "màxima professionalitat, individual i col·lectiva" i recuperar "la confiança" de les institucions que "l'hagin posat en dubte". Esquius, que va ser nomenat cap dels Mossos la setmana passada, situa els robatoris a l'interior de domicili i les agressions sexuals com dos dels delictes que "ara mateix requereixen la nostra màxima atenció i lluita", així com l'alt índex de sinistralitat mortal a les carreteres, que en el primer semestre ha pujat un 42% respecte al mateix període de l'any passat.   Esquius demana "la implicació i l'ajuda de totes les persones" que formen part del cos de Mossos, des de cada "parcel·la de responsabilitat", per millorar la seguretat i el benestar dels ciutadans. En aquesta missió, remarca, és "imprescindible la col·laboració, la coordinació i la recíproca lleialtat institucional amb les policies locals, amb els cossos i forces de seguretat de l'Estat", així com amb "la resta d'actors socials que intervenen en el benestar i la cohesió social". Com ja va fer en la presentació als comandaments i davant els mitjans de comunicació, Esquius destaca a la carta que he que ha acceptat l'encàrrec "pel sentit de la responsabilitat i del deure, com sempre s'ha fet dins dels Mossos d’Esquadra quan s'ha hagut d'assumir una destinació o una nova responsabilitat". També com va fer davant els periodistes, subratlla que se sent "hereu" dels caps del cos que l'han precedit, el major Joan Unió, el comissari Josep Milán, el major Josep Lluís Trapero i el comissari Ferran López, a qui agraeix la "feina feta" i el "mestratge". També agraeix al conseller d'Interior, Miquel Buch; al secretari general del departament, Brauli Duart, i al director de la Policia, Andreu Martínez, la confiança que li dipositen.

Summary: Esquius demana als mossos "recuperar l'orgull" de pertànyer al cos després d'"una època difícil"


El president de Vox, Santiago Abascal, ha assegurat que el president del govern espanyol, Pedro Sánchez, "no durarà ni un minut a la Moncloa" si convoca eleccions anticipades. En una entrevista al diari ABC, Abascal ha acusat Sánchez de "no tenir escrúpols" i que, per això, allargarà tot el possible la convocatòria d'eleccions. Tot i això, l'ha avisat que no pot "evitar" les eleccions europees, municipals i autonòmiques que, segons Abascal, Vox "arribarà amb una extraordinària força". El líder del partit d'extrema dreta, ha prioritzat expulsar del poder al PSOE per haver "pactat" amb els "enemics d'Espanya que han donat un cop d'estat separatista". Amb tot, ha afirmat que l'"aliança amb els independentistes" no ha agradat a militants socialistes que han votat Vox en els darrers comicis andalusos.  De fet, ha apuntat que serà possible "fer fora" Sánchez gràcies a molts socialistes "que són molt bona gent" i que han apostat per Vox per la seva defensa" ferma de la unitat d'Espanya".  A la mateixa entrevista, el líder de Vox ha subratllat que no tenen "cap interès" en tenir càrrecs a la Junta d'Andalusia però que col·laboraran per fer fora el socialisme. També ha admès que no esperaven aconseguir 12 diputats però que en els darrers dies de campanya van notar una "gran adhesió" al carrer i una "forta assistència" als mítings.  Finalment, Abascal ha dit que Vox és un partit d'"extrema necessitat" i que els que els qualifiquen d'extrema dreta és perquè "normalment estan a l'extrema esquerra o tenen algun interès en arraconar-nos". "No volem perdre temps en combatre les etiquetes", ha sostingut.

Summary: Vox avisa Sánchez que si convoca eleccions "no durarà ni un minut a la Moncloa"